Изатовци
Изатовци () е село в Западните покрайнини, община Цариброд, Пиротски окръг, Сърбия.

География 
Изатовци се намира в района, известен като Висок (Горни Висок), на 25 километра северно от Цариброд (Димитровград), в подножието на планината Видлич.

Махали на селото са Горна мала, Долна мала, Лисичкова мала и Радевица.

История 
Изатовци се споменава в османо-турски документи от 15 век под името Изатофча. По това време то е част от казата Шехиркьой (Пирот). В регистър на войнушките бащини от 1606 година се споменават 11 войнуци от село Изатофче - Пешо Янчин, Джурдже Димитре, Стоян Станко, Йото Пенин, Милко Пенин, Стоян Тонин, Милко Илин, Петре Джуджин, Мито Пенин, Никола Станко, Стойко Лачо и Илия, син на Димитри.

През 19 век в Изатовския манастир „Свети Архангел Михаил“ се открива първото училище в този край. През 1849 година свещеникът Апостол Нешин от Изатовци е спомоществувател на учебника „Извод от физика“ на Найден Геров.

По време на кратката сръбска окупация през 1878 година и първата половина на 1879 година спада към Височкия срез на Пиротски окръг. В Княжество България селото е включено в Царибродска околия, Трънски окръг и е част от общините Славиня (до 1910) и Каменица (от 1910).

От ноември 1920 година до април 1941 година и от 1944 година Изатовци е в състава на Сърбия (Кралство на сърби, хървати и словенци, Югославия).

Население 
Населението на Изатовци е предимно българско. Автентичният диалект на селото спада към т.нар. Белоградчишко-трънски говори, известни в Сърбия и като Тимошко-лужнички. Според някои местното население спада към етнографската трупа на т.нар. торлаци, макар че това название не е много популярно сред изатовчани.

Според преброяванията жителите на Изатовци се разпределят по следния начин:
 1900 г. – 322 д.
 1905 г. – 349 д.
 1910 г. – 349 д.
 1921 г. – 386 д.
 1948 г. – 366 д.
 1991 г. – 55 д.
 2002 г. – 31 д.
 2011 г. – 28 д.

Културни и природни забележителности 
Останки от Изатовския манастир „Св. Архангел Михаил“, разрушен при земетресение през 1929 година. Смята се, че манастирът е построен през 1703 г.

Личности 
 Апостол Попиванов (1876-1930), свещеник, застрелян на 4 август 1930 година заради изява на българската си принадлежност.

Бележки

Литература 
 Златковић, Драгољуб. Микротопонимија Старе планине. Горњи Висок од Браћевца до Влковије и Шугрин, Пиротски сборник, бр. 27-28, Пирот 2003, с. 135-139
 Николова, Весна. Микротопонимията в Горен Висок, сп. Мост, бр. 170-171, Ниш 2001, с.163-164

Села в Западните покрайнини
Села в община Цариброд